Turvapaikanhakijoita kuljettanutta bussia heitettiin ilotulitteilla perjantain vastaisena yönä Lahdessa, kun bussi oli saapumassa Hennalan entiseen varuskuntaan perustettuun vastaanottokeskukseen.

Turvapaikanhakijoita vastustavat mielenosoittajat myös ampuivat bussia kovaäänisesti räjähtäneillä raketeilla, paikalla ollut Ylen toimittaja Kirsti Pohjaväre kertoo.

Turvapaikanhakijoiden bussia vastaan Hennalaan varuskunnan portille oli kerääntynyt 30–40 mielenosoittajan joukko, kertoo vanhempi konstaapeli Esa Mäkelä Lahden poliisista. Yksi ilotulitteiden heittelijöistä sai sakkoja.

Ilotulitteiden kohteeksi joutuneessa bussissa oli 49 turvapaikanhakijaa, joista suurin osa Irakista. Heidän joukossaan oli myös pieniä lapsia, jopa sylivauvoja, Pohjaväre kertoo.

Turvapaikanhakijoiden bussin päästyä varuskunta-alueelle Suomen Punaisen Ristin työntekijät ohjasivat turvapaikanhakijat bussista vastaanottokeskukseen.

Noin kymmenen ihmistä osoitti mieltään turvapaikanhakijoiden tuloa vastaan Hennalan ex-varuskunnan portilla Lahdessa 24. syyskuuta. Heikki Ahonen / Yle

Levottomuudet Hennalassa alkoivat jo tunti ennen ensimmäisen bussikuljetuksen saapumista. Mielenosoittajat heittivät kiviä Punaisen Ristin työntekijää kohti, kun tämä oli viemässä kahvia varuskunnan portinvartijalle.

Pohjaväreen mukaan mielenosoittajien heittämät kivet olivat noin nyrkin kokoisia. Kivet eivät osuneet Punaisen Ristin työntekijään.

Perjantaiaamuna Hennalaan saapui kolme bussillista turvapaikanhakijoita lisää ja yksi on vielä tulossa. Kaikkiaan kaupunkiin tulee nyt noin 250 turvapaikanhakijaa.